Лъэужьи лIэужьи къэзыгъэнэфа БецIыкIу Заур
ДыгъэфI махуи, жэщ мазэгъуи
Сызыщышынэр зыщ:
«ИщIэгъа щыIакъым щIагъуи,
ЛIащ, дыхуэарэзыщ!» —
СхужыпIэнырщ, си лъэпкъ мащIэ:
Ар си лIэн тIэунейщ,
Уэ умыщI Iумпэм си гуащIэр,
Сэ уэ сырыуейщ.
Мы усэ сатырхэр дапщэрэ щIэзджыкIами, занщIэу си нэгу къыщIыхьэр Къэбэрдей-Балъкъэрым физическэ щэнхабзэмрэ спортымкIэ щIыхь зиIэ и лэжьакIуэ, дунейпсо категорие зыхуагъэфэща судья, КъБР-м кикбоксингымкIэ и федерацэм и вице-президенту щыта БецIыкIу Заур и теплъэрщ. КIуащ БетIал зыхуэусар арауэ фIэкIа пщIэнкъым.
БецIыкIу Заур и гъащIэ гъуэгуанэр кIэщIами, куэд зыхузэфIэкIа цIыхущ. Абы сыт щыгъуи и щIэгъэкъуэн нэсу, къару къигъэхъуапIэу иIащ и хэкум, къэзылъхуахэм, къыдалъхуахэм, Iыхьлым, благъэм, гъунэгъум, ныбжьэгъум яхуиIэ лъагъуныгъэ мыкIуэщIыр. И анэр зыпищIын дунейм теттэкъым.
Псыгуэнсудэс куэдми хуэдэу, пасэу дэзыхьэха кикбоксинг спорт лIэужьыгъуэр и гъащIэм щыщ зы Iыхьэ хъуат. Езэш имыIэу цIыкIухэр хуигъасэрт абы, я Iэпкълъэпкъыр ипсыхьрэ увыпIэфIхэр къэралпсо утыкум къащригъэхьу. Абы и закъуэтэкъым. Пщэдджыжь нэмэзым щыщIэдзауэ жэщыбг хъуху и Iэр мыувыIэу ищIэн игъуэтырт. Гъавэ ищIэрт, жыг хадэ игъэкIырт, бжьэ игъэхъурт… Дэни ехъулIэныгъэхэр щиIэт.
Заур и щIыбагъ щхьэгъусэ пэж къыдэтт. Маритэрэ абырэ гугъуехьхэр зэдагуэшырти, гуфIэгъуэр зэдаIэтырт. Зым нэхърэ адрейр нэхъыфIыжу щIалитIи зэдагъуэтащ. Абыхэми псэхьэлэл гуащIэдэкIыр, спортыр я Iэпэгъуу къагъэхъуащ.
Зэуэзэпсэу, и къару илъыгъуэрэ и псы къэжэгъуэу БецIыкIу Заур дунейм зэрехыжам имыгъэгуэуа ар зыцIыхуа е и хъыбар зэгуэр зэхэзыха щыIэу къыщIэкIынкъым.
Заур и фэеплъыр тщIыгъущ, ар нобэми ящыгъупщэркъым. Уеблэмэ щIалэгъуалэр абы ещхьыну хущIокъу. Щыхьэту урикъунщ ар щалъхуа Псыгуэнсу къуажэм иджыблагъэ щекIуэкIа фэеплъ зэпеуэр. А зэхьэзэхуэм зэхуишэсат БецIыкIум и ныбжьэгъу, лэжьэгъу, фIыуэ къэзылъагъу куэд. ТекIуэныгъэратэкъым нэхъыщхьэр, атIэ абы щыжаIа псалъэ гуапэхэрщ, цIыхухэм я арэзыныгъэрщ. БецIыкIу Заур лъэужьым хуэдэу дахэрэ яхуэфэщэн и лIэужьрэ лъэпкъым къыхуэзыгъэнэн куэд Алыхьым адыгэм къыдит!
Апэжыхь Iэминат,
Нарткъалэ дэт курыт
еджапIэ №2-м и егъэджакIуэ.
